
Önkormányzati szociálpolitika a gyakorlatban Belváros-Lipótváros segélyezési rendszere, különös tekintettel a lakhatással kapcsolatos ellátásokra

Budapest ötödik kerülete, Belváros-Lipótváros számos tekintetben a Főváros, illetve Magyarország közigazgatási, hivatali, kereskedelmi és turisztikai központja. Az impozáns, fényűző paloták mélyén/mellett azonban sokszor igen kiszolgáltatott, szociálisan hátrányos helyzetű személyek tengetik keserű mindennapjaikat. Erről a jelenségről pedig – sajnos – jóval kevesebb szó esik. A dolgozat ezt a hiányosságot kísérli meg pótolni, amennyiben az önkormányzat segélyezési rendszerét tárja fel, különös tekintettel a lakhatással kapcsolatos ellátásokra. Vajon hogyan néz ki egy szociális ügyekkel foglalkozó szervezet jellegzetes világa? Mi történik egy „átlagos” napon? Milyen – törvény által előírt és önként vállalt – feladatokat lát el az önkormányzat? Vajon „bőkezűnek” mondható? (Ellátásainak színvonala összhangban van-e kiemelkedő gazdasági pozíciójával?) Az írás nemcsak a fenti kérdésekre kínál választ, hanem – az anomáliákra rámutatva – egyben kritikai reflexiókat, illetve javaslatokat is megfogalmaz a segélyezési rendszer egészével, valamint annak helyi vetületével kapcsolatban.



